ബാബുല് സുപ്രിയോ പാര്ട്ടിവിട്ടതില് ബിജെപിയ്ക്ക് ഒരു നഷ്ടവുമില്ല: നല്ല നേതാവ് ആയിരുന്നില്ലെന്ന് സുവേന്ദു അധികാരി കൊല്ക്കത്ത: ബാബുല് സുപ്രിയോ പാര്ട്ടിവിട്ട് പോയതില് പ്രതികരണവുമായി ബംഗാള് പ്രതിപക്ഷ നേതാവ് സുവേന്ദു അധികാരി. ബിജെപി വിട്ട് തൃണമൂല് കോണ്ഗ്രസില് ചേര്ന്നതില് പാര്ട്ടിക്ക് ഒരു നഷ്ടവുമില്ലെന്ന് സുവേന്ദു അധികാരി പറഞ്ഞു. ബാബുല് സുപ്രിയോ ഒരു ജനകീയ നേതാവോ നല്ല സംഘാടകനോ അല്ല. എന്നാല് തന്റൈ സുഹൃത്താണെന്നും സുവേന്ദു അധികാരി പറഞ്ഞു. ടിഎംസി ജനറല് സെക്രട്ടറി അഭിഷേക് ബാനര്ജിയുടേയും മുതിര്ന്ന നേതാവ് ഡെറിക് ഒബ്രെയിന്റെയും സാന്നിദ്ധ്യത്തിലാണ് ബാബുല് സുപ്രിയോ തൃണമൂലില് അംഗത്വം സ്വീകരിച്ചത്. അതേസമയം ബാബുല് സുപ്രിയോയുടെ രാഷ്ട്രീയമാറ്റം ബിജെപിയ്ക്ക് വലിയ ചലനങ്ങള് ഒന്നും തന്നെ ഉണ്ടാക്കിയിട്ടില്ല. ഒരു സ്ഥിരതയില്ലാത്ത നേതാവാണ് ബാബുലെന്നാണ് ഉയരുന്ന വിമര്ശനങ്ങള്. ബാബുല് സുപ്രിയോ ചുരുങ്ങിയ സമയം മാത്രം ജോലി ചെയ്യുന്ന ആളാണെന്നാണ് ബിജെപി നേതാവ് സമിക് ഭട്ടാചാര്യ പറഞ്ഞത്. കുറച്ച് കാലം ഫുട്ബോള് കളിച്ചു, കുറച്ച് കാലം ബാങ്കില് ജോലി ചെയ്തു, കുറച്ച് കാലം ഗായകനായി, കുറച്ച് കാലം ബിജെപിയ്ക്കൊപ്പവും ഉണ്ടായിരുന്നു, ഇപ്പോള് തൃണമൂലിലും.. നോക്കാം ആര്ക്കാണ് കൂടുതല് സമയം നല്കുകയെന്ന് സമിക് ഭട്ടാചാര്യ പരിഹസിച്ചു.